Predkladacia správa

Ministerstvo vnútra Slovenskej republiky v spolupráci s Úradom splnomocnenca vlády Slovenskej republiky pre rozvoj občianskej spoločnosti predkladá návrh zákona o registri mimovládnych neziskových organizácií upravený podľa výsledkov pripomienkového konania.

Cieľom návrhu zákona je zriadenie registra mimovládnych neziskových organizácií  ako spoľahlivého, aktuálneho a jednotného zdrojového registra o mimovládnych neziskových organizáciách, ktorých registrácia sa vykonáva v rezorte Ministerstva vnútra Slovenskej republiky. Register mimovládnych neziskových organizácií bude predstavovať logicky jednotný a dátovo konzistentný zdroj údajov o občianskych združeniach, odborových organizáciách, organizáciách zamestnávateľov, organizáciách s medzinárodným prvkom, neziskových organizáciách poskytujúcich všeobecne prospešné služby, nadáciách a neinvestičných fondoch. Právne subjekty evidované v registri mimovládnych neziskových organizácii budú jednoznačne identifikované a budú tvoriť spoľahlivú a aktuálnu zdrojovú agendu pre register právnických osôb, podnikateľov a orgánov verejnej moci.

Jednotlivé registre mimovládnych neziskových organizácií v súčasnosti nie sú navzájom prepojené a obsahujú údaje o evidovaných a registrovaných mimovládnych neziskových organizáciách v rôznej kvalite. Návrh zákona má preto za cieľ vybudovať spoľahlivý a jednotný zdrojový register.

Návrh zákona bol vypracovaný s participatívnym zapojením verejnosti aj dotknutých subjektov. Návrh paragrafového znenia prerokoval Úrad splnomocnenca vlády Slovenskej republiky pre rozvoj občianskej spoločnosti na 8 workshopoch v krajských mestách, na ktorom predstavil základné tézy zákona. Následne bol upravený návrh zákona zverejnený na verejné pripomienkovanie on-line spôsobom. Finálny návrh zákona bol schválený Radou vlády Slovenskej republiky pre mimovládne neziskové organizácie a odporučený na ďalší legislatívny proces.

Vplyv návrhu zákona na rozpočet verejnej správy, na podnikateľské prostredie, na sociálne prostredie, vplyv na životné prostredie, vplyv na informatizáciu spoločnosti a vplyvy na služby verejnej správy pre občana je uvedený v doložke vybraných vplyvov.

Návrh zákona je v súlade s Ústavou Slovenskej republiky, ústavnými zákonmi, zákonmi a medzinárodnými zmluvami, ktorými je Slovenská republika viazaná, ako aj s právom Európskej únie.

Návrh zákona bol predmetom riadneho medzirezortného pripomienkového konania.